b'\n_START_ARTICLE_\nJanko Premrl\n_START_SECTION_\n\xc5\xbdivljenjepis\n_START_PARAGRAPH_\nJanko Premrl se je kot prvorojenec rodil v zavedni slovenski dru\xc5\xbeini. Njegov stric Stanko Premrl je bil znan skladatelj in organist, njegov drugi stric pa major v vojski Kraljevine Jugoslavije._NEWLINE_V Gorici je hodil v srednjo trgovsko \xc5\xa1olo. \xc5\xbde tam je okrog sebe zbiral enako misle\xc4\x8de in med Slovenci ter fa\xc5\xa1isti je pogosto prihajalo do pretepov, zaradi \xc4\x8desar ga je o\xc4\x8de nazadnje vzel iz \xc5\xa1ole. Ko ni ve\xc4\x8d hodil v \xc5\xa1olo, pa je sam nadaljeval z u\xc4\x8denjem in bil kasneje znan po tem, da je na pamet znal veliko slovenskih in jugoslovanskih pesmi. _NEWLINE_Sodeloval je tudi v antifa\xc5\xa1i\xc5\xa1ti\xc4\x8dnem gibanju in po zvezah z Ljubljano dobival ter razpe\xc4\x8deval slovenske knjige. Zagovarjal je politiko upora proti sovra\xc5\xbeniku in med drugim pripravil neuspel atentat na podnano\xc5\xa1kega u\xc4\x8ditelja Tovalaccija, ki je bil znan po krutosti do slovenskih otrok. Januarja 1942 mu je Ivan Kosovel, pod\xc4\x8dastnik in vodja slovenskega kro\xc5\xbeka, izposloval dokumente za dopust, s katerimi je Premrl pobegnil iz vojske._NEWLINE_Ker so Italijani po\xc5\xbegali doma\xc4\x8do hi\xc5\xa1o in dru\xc5\xbeino odgnali v internacijo, je Vojko od\xc5\xa1el neposredno v partizane in 3. februarja 1942 postal borec Primorske \xc4\x8dete. Kot vodja skupine partizanov se je izkazal 18. aprila v boju na Nanosu in \xc5\xa1e v osmih uspelih akcijah v naslednjih treh mesecih._NEWLINE_Junija 1942 ga je Posebno sodi\xc5\xa1\xc4\x8de za za\xc5\xa1\xc4\x8dito dr\xc5\xbeave v Rimu obsodilo na smrt. 20. avgusta je gori\xc5\xa1ki prefekt Cavani za njim izdal tiralico in na njegovo glavo razpisal 50.000 lir nagrade._NEWLINE_Ko je bil ustanovljen Gregor\xc4\x8di\xc4\x8dev bataljon, je bil imenovan za namestnika komandanta in postal komandir Zgornjevipavske ter nato Trnovske \xc4\x8dete._NEWLINE_V drugi polovici septembra 1942 se je s \xc4\x8deto utaboril na \xc4\x8crnem Vrhu, najprej v bli\xc5\xbeini Gri\xc5\xbe, nato pa na Brinovem Gri\xc4\x8du. S tega obmo\xc4\x8dja je \xc4\x8deta nadzirala Trnovski gozd. Ker je bilo tabori\xc5\xa1\xc4\x8de dobro zakrito, so tam ostali kar \xc5\xa1est mesecev._NEWLINE_13. februarja 1943 ga je \xc5\xa0tab primorske operativne cone imenoval za komandanta 1. primorske partizanske brigade Andreja Laharnarja. Ta zaradi njegove bli\xc5\xbenje smrti in zaposlenosti enot s spremljanjem prostovoljcev v osrednjo Slovenijo ni bila nikoli ustanovljena._NEWLINE_Ko se je 16. februarja 1943 od Brusa v Idrijski Beli fa\xc5\xa1isti\xc4\x8dna postojanka selila v Idrijo, sta jo napadli dve desetini partizanov pod Vojkovim vodstvom. Obstreljevanje je potekalo iz hriba na hrib \xc4\x8dez dolino Idrijce. Vojko se je dvignil, da bi se premaknil na drug polo\xc5\xbeaj, takrat pa ga je, po pri\xc4\x8devanu soborca, v trebuh zadela zablodela krogla manj\xc5\xa1ega kalibra, verjetno iz oficirske pi\xc5\xa1tole . Ker je bil hudo ranjen, se je \xc4\x8deta takoj umaknila v tabori\xc5\xa1\xc4\x8de na Brinovem gri\xc4\x8du. _NEWLINE_Zaradi izrednega stanja na italijanski strani, si zdravnik ni upal iz Idrije in je dal le napotke za zdravljenje. Ko je zdravnik kon\xc4\x8dno pri\xc5\xa1el, je bilo \xc5\xbee prepozno. V teh dneh sta se v tabori\xc5\xa1\xc4\x8du mudila tudi Franc Lesko\xc5\xa1ek-Luka in Albert Jakopi\xc4\x8d-Kajtimir, ki sta mu sporo\xc4\x8dila, da je bil imenovan za komandanta brigade. Vojko pa je pripomnil, da tega ne bo do\xc4\x8dakal, in umrl v no\xc4\x8di na 22. februar. _NEWLINE_Ob na novo odkrivanju resni\xc4\x8dne polpretekle zgodovine, ki je za mnoge zelo bole\xc4\x8da ali kot bi rekli drugi, ob raznih poizkusih razvrednotenju vsega, kar je povezano z partizanskim bojem in komunizmom, so se pojavile domneve in govorice, da je bil ustreljen v hrbet od soborcev, ker je bil v svoji gore\xc4\x8dnosti za pravi\xc4\x8dnost in enakost (pa tudi v svoji veri v Boga) mote\xc4\x8d za komunisti\xc4\x8dno partijo, katere \xc4\x8dlan naj ne ni bil. Dvom o njegovi smrti je podala tudi njegova sestra Radoslava Premrl v knjigi: Moj brat Janko Vojko. To so zanikali \xc5\xa1tevilni njegovi soborci, ki so vsi trdili, da je bil ob tem, ko se je med napadom dvignil, ustreljen v trebuh. Poudariti pa je potrebno, da so mnogi drugi soborci trdili ravno obratno, torej da je bil ustreljen v hrbet od nekega partizana. Nekateri soborci so trdili tudi, da aktivisti Komunisti\xc4\x8dne partije niso dovolili zdravniku v Idriji, da bi mu pri\xc5\xa1el pomagat, dokler ni bilo prepozno. Umrl je po sedmih dneh hudih muk od ran v trebuhu. Nekateri tudi trdijo, da je bil tigrovec, ki je kot partizan tudi vstopil tudi v Komunisti\xc4\x8dno partijo Slovenije.\n_START_SECTION_\nSpomin\n_START_PARAGRAPH_\nNa drugem zasedanju AVNOJ v Jajcu je bil imenovan za narodnega heroja. Po njem se je imenovala 16. SNOUB "Janko Premrl-Vojko". Po njem se imenujejo ulice v Idriji, Ljubljani, Kopru, Novi Gorici, Solkanu, Vipavi, Ajdov\xc5\xa1\xc4\x8dini, Celju, Cerknem, Anhovem, Desklah, Plavah, Piranu, Luciji, Diva\xc4\x8di, Portoro\xc5\xbeu in v Beogradu, do 1. septembra 2006 pa tudi nekdanja Osnovna \xc5\xa1ola Janka Premrla-Vojka Koper.  _NEWLINE_V njegov spomin planinsko dru\xc5\xa1tvo Podnanos - z za\xc4\x8detkom leta 1983 - vsako leto organizira tradicionalni pohod po Vojkovih poteh na Nanosu.'